Waratahs rus hul Wallabies teen Kiwi's | Netwerk24
Waratahs rus hul Wallabies teen Kiwi's
12 Junie 2019 18:00
Die Waratahs het hoop opgegee om 'n plek in die Superreeks se kwarteindronde te verseker en gee vyf Wallabies 'n ruskans wanneer hulle Vrydag in Dunedin met die Highlanders kragte meet.
Die Waratahs sal Vrydag sonder die kaptein, Michael Hooper, en vier ander Wallabies teen die Highlanders moet klaarkom. Foto: Getty Images
Die Wallaby-kaptein, Michael Hooper (flank), Sekope Kepu (stut), Rob Simmons (slot), Bernard Foley (losskakel) en Kurtley Beale (veelsydige agterspeler) sal in Sydney agterbly, op versoek van die nasionale afrigter, Michael Cheika.
Die Waratahs, die kampioenspan in 2014, moet die Highlanders oortuigend klop en hoop 'n paar ander uitslae het 'n gunstige uitslag vir hulle om onder die voorste agt spanne te eindig.
Daryl Gibson, die 'Tahs se afrigter, het verlede week gesê hy kan nie waarborg dat Hooper-hulle 'n blaaskans sal kry teen die Highlanders nie.
Alles het verander ná die Waratahs se tuisnederlaag teen die Brumbies Saterdag.
Die Highlanders (31) is een punt voor die Waratahs op die algehele puntelys en moet met 'n bonuspunt wen, maar is selfs dan nie seker van 'n uitspeelplek nie. – Reuters